section_heading: Prvi svjetski rat
paragraph_text: U srpnju 1915. 8. pješačka divizija je premještena na Talijansko bojište gdje se najprije nalazi u sastavu III. odsjeka, te potom XX. korpusa kojim je zapovijedao nadvojvoda Karlo. Najprije drži dio bojišta na gornjem toku Soče, da bi u listopadu 1915. bila premještena u Tirol. U svibnju 1916. 8. pješačka divizija pod Fabinijevim zapovjedništvom u sastavu 11. armije sudjeluje u Tirolskoj ofenzivi. Početkom kolovoza 1916. Fabini preuzima zapovjedništvo nad VI. korpusom koji ulazi u sastav ponovno formirane 1. armije čijim je zapovjednikom imenovan Artur Arz von Straussenburg, dotadašnji zapovjednik VI. korpusa kojeg je Fabini zamijenio. Sa VI. korpusom sudjeluje u Bitci za Transilvaniju u kojoj austrougarska vojska uspijeva zaustaviti rumunjsko napredovanje nakon ulaska Rumunjske u rat na strani Antante.U siječnju 1917. imenovan je zapovjednikom XVII. korpusa zamijenivši na tom mjestu Karla Kriteka. U srpnju te iste godine sa XVII. korpusom sudjeluje u zaustavljanju Kerenskijeve ofenzive. U ožujku 1918. unaprijeđen je u čin generala konjice.